OSNOVNA ŠKOLA **GORNJA VEŽICA**

51 000 Rijeka, Gornja Vežica 31

**KUĆNI RED**

**Rijeka, 13. studenog 2023.**

Temeljem članka 147. Statuta Osnovne škole Gornja Vežica Rijeka Školski odbor, a nakon rasprave na Učiteljskom vijeću, Vijeću roditelja i Vijeću učenika, na sjednici održanoj dana 13. studenog 2023. godine donio je

**KUĆNI RED**

***I. OPĆE ODREDBE***

Članak 1.

Ovim Pravilnikom o kućnom redu (u daljnjem tekstu: Kućni red) uređuju se pravila ponašanja potrebna za nesmetan rad škole i to:

- Obveze i ponašanja u školi, unutarnjem i vanjskom području

* Odnosi učenika
* Odnosi učenika i zaposlenika
* Radno vrijeme
* Sigurnost i zaštita od društveno neprihvatljivih oblika ponašanja, diskriminacije, neprijateljstva i nasilja
* Postupanje prema imovini škole

- Mjere u slučaju kršenja kućnog reda.

Članak 2.

Odredbe ovog Kućnog reda odnose se na učenike, nastavnike, stručnu službu, ostale zaposlenike škole, kao i osobe koje po raznim osnovama dolaze u školu u svim njenim unutarnjim i vanjskim prostorima, uključujući sve prostore na kojima se odvija redovita, terenska nastava, izvannastavne aktivnosti te na organizirane posjete ustanovama.

Članak 3.

Odredbe ovog Kućnog reda dostupne su na oglasnoj ploči škole i na mrežnoj stranici Škole <http://os-gornja-vezica-ri.skole.hr/>.

Razrednik je dužan upoznati učenike, roditelje ili skrbnike o odredbama Kućnog reda.

Ravnatelj Škole je dužan upoznati zaposlenike s odredbama Kućnog reda.

***II. DOLAZAK UČENIKA I DJELATNIKA U ŠKOLU I NJIHOV ODLAZAK IZ ŠKOLE***

Članak 4.

U skladu s Godišnjim planom i programom škola radi u petodnevnom radnom tjednu u dvije smjene.

Nastava i drugi oblici nastavnog rada započinju svakodnevno u 8.00 sati za prvu smjenu i u 13.30 sati za drugu smjenu

Učenici, dežurni učitelji i ostali učitelji dolaze u Školu:

- dežurni učitelji: 30 minuta prije početka nastave,

- učenici: 10-15 minuta prije početka nastave

- ostali učitelji: 15 minuta prije početka nastave

- učenici s cerebralnom paralizom, za koje je organiziran cjelodnevni boravak, u školu dolaze ranije prema rasporedu njihovog prijevoza.

Učenici od I.-IV. razreda koji su uključeni u produženi boravak i svi učenici putnici mogu doći u školu već u 7,30 sati gdje ih prihvaća dežurni učitelj. Izuzetno, a na prethodni zahtjev roditelja , omogućit će se prihvat učenika od 7.00 sati.

Pod nadzorom dežurnih učitelja u školsku zgradu ulazi se na znak školskog zvona 10 minuta prije početka nastavnog rada.

Učenici koji dolaze u školu u suprotnu smjenu na izbornu, dodatnu, dopunsku nastavu, slobodne aktivnosti i slično, mogu ući u zgradu uz odobrenje i pod nadzorom učitelja koji je zadužen za taj rad.

U slučaju nepovoljnih vremenskih uvjeta (vjetar, kiša, snijeg i sl.) učenici po dolasku ulaze u školsko predvorje i dvoranu za više namjena gdje se zadržavaju do početka nastave.

Pobliže odredbe o organizaciji nastave te odmorima i izvannastavnim aktivnostima učenika uređene su Godišnjim planom i programom rada Škole koji se donosi za svaku školsku godinu.

Članak 5.

Nakon završetka nastave ili drugog oblika nastavnog rada učenici napuštaju razredne odjele, a zatim i školsku zgradu vodeći računa da su iza sebe ostavili uredno posložene klupe i stolice, te ostali školski inventar.

Možebitnu štetu na inventaru učenici i učitelji su dužni odmah prijaviti tajništvu škole ili domaru.

Zadržavanje učenika u učionicama, školskim hodnicima i drugim školskim prostorima nakon nastave nije dozvoljeno.

Učenici napuštaju zgradu i ne zadržavaju se na školskom dvorištu (glavnom ulazu u školu). Učenici koji se zadržavaju na školskom igralištu nakon nastave ne smiju svojim ponašanjem ometati rad u školskoj zgradi.

Članak 6.

Putem od kuće do škole i obratno učenici su dužni pridržavati se prometnih propisa, a vladanjem i ponašanjem na tom putu pokazati dobar odgoj i kulturno ponašanje.

***III. ODREĐIVANJE I UPORABA ŠKOLSKOG PROSTORA I PROSTORA IZVAN ŠKOLSKE ZGRADE KOJI ČINE JEDNU CJELINU***

Članak 7.

*Glavni ulaz u školu*

Prilikom ulaska u školu prije nastave, zatim u toku odmora i po završetku nastave učenici obavezno koriste glavni ulaz u školsku zgradu. Samo u iznimnim situacijama koristi se stražnji ulaz u školu.

Vrata na glavnom ulazu automatski se zaključavaju, a otključavaju se preko parlafona.

Roditelji i ostali posjetitelji kod ulaska u školu koriste glavni ulaz. Izuzetak su roditelji učenika s cerebralnom paralizom.

*Sporedni ulaz*

Sporedni ulaz koriste osim zaposlenika škole, učenici iz Odjela za PSP i dobavljači za potrebe škole.

***IV DEŽURSTVO UČITELJA I UČENIKA***

Članak 8.

U Školi je organizirano dežurstvo učitelja.

Raspored dežurstva učitelja određuje učitelj – satničar po odobrenju ravnatelja.

.

Dežurstva se obavljaju:

* prije početka nastave,
* na malim odmorima,
* na velikom odmoru,

Dežurstvo učitelja se obavlja na hodnicima, učionicama, sali za više svrha, sanitarijama, vanjskim površinama namijenjenima u rekreativne svrhe.

Dežurni učitelji obavljaju dežurstvo prema rasporedu koji je objavljen na oglasnoj ploči u zbornici.

Dežurni učitelji imaju obavezu da sačekaju učenike na školskom dvorištu prije početka nastave, puštaju učenike u zgradu nakon prvog zvona kojim se označava ulazak u Školu, brinu se o redu i primjerenom ponašanju učenika za vrijeme malog i velikog odmora. Posebnu pozornost trebaju obratiti za vrijeme velikog odmora kada učenici imaju marendu.

Za vrijeme velikog odmora dežurni učitelji borave na školskom dvorištu s učenicima, a u slučaju nepovoljnih vremenskih prilika zajedno s učenicima borave u predvorju i dvorani za više namjena u prizemlju školske zgrade.

Članak 9.

*IV a RAZREDNO DEŽURSTVO*

U svakom razrednom odjelu razrednik tjedno određuje redare (2 učenika).

Dužnost redara je da:

- prije početka nastave pregledaju učionicu i izvijeste učitelja o uočenim nepravilnostima ili oštećenjima

- Pripreme učionicu za nastavu, obrišu ploču, osiguraju čistu spužvu i po potrebi donesu nastavna sredstava i pomagala.

- prijave predmetnom učitelju nenazočne učenike

- izvijeste razrednika ili ravnatelja o nenazočnosti predmetnog učitelja na nastavi ( Najkasnije 5 min nakon početka nastavnog sata)

-izvijeste o nađenim predmetima

- nakon završetka nastave provjere čistoću učionice

Učenici ne smiju samovoljno mijenjati mjesta sjedenja u razredu. Mjesto na početku, a po potrebi i tijekom nastavne godine određuje razrednik ili predmetni učitelj.

Učitelj ne smije slati učenika izvan prostora škole .

***V RADNO VRIJEME ŠKOLE  I UREDOVNO RADNO VRIJEME POJEDINIH*** ***SLUŽBI***

Članak 10.

Škola radi u dvije smjene.

Radno se vrijeme škole utvrđuje od 7,00 do 20,00 sati osim za zaposlenike školske kuhinje čije radno vrijeme počinje u 6,00 sati i traje do 16,00 sati. Spremačice rade u jutarnjoj smjeni od 6,00 do 14,00 sati i u popodnevnoj od 12,00 do 20,00 sati.

Uredovno radno vrijeme propisano za rad sa strankama: roditeljima/skrbnicima učenika, poslovnim partnerima, građanima i svim onima koji imaju određene potrebe vezane uz djelatnost škole propisane su u Godišnjem planu i programu.

Uredovno radno vrijeme mora biti objavljeno na vratima svakog ureda.

Članak 11.

Obzirom na specifičnost rada škole učitelji i stručni suradnici određuju vrijeme za: roditeljske sastanke, informacije roditelja/skrbnika o učenicima i druge oblike suradnje što je sukladno Godišnjem planu i programu škole.

Članak 12.

Ravnatelj je odgovoran za raspoređivanje radnog vremena i to:

* zajedno sa satničarom raspoređuje radno vrijeme za nastavno osoblje i stručnu službu, a samostalno raspoređuje radno vrijeme administrativnog i pomoćno tehničkog osoblja škole.

Nastavnici su dužni doći prije početka nastave što je imaju po rasporedu sati.

U slučaju sprječenosti pravovremenog dolaska na posao radi zakašnjenja ili radi bolesti odnosno drugih razloga, zaposlenik je dužan izvijestiti o tome:

- ravnatelja, tajnika ili satničara

Zaposlenik je o navedenom dužan izvijestiti osobe iz prethodnog stavka prije početka radnog dana ako se ranije nije moglo dojaviti razlog iz opravdanog razloga.

Zaposlenici ne smiju neopravdano ili prije isteka radnog vremena bez prethodne suglasnosti nadređenih odlaziti sa svojih radnih mjesta.

U slučaju opetovanog kašnjenja na posao ili ranijih odlazaka s posla, zaposlenik čini povredu radne dužnosti.

Zaposlenik Škole se ne može udaljavati iz prostora odnosno odsustvovati s mjesta rada (radnog mjesta) za vrijeme radnog vremena bez odobrenja ravnatelja, a u slučaju žurnog razloga, svoje udaljavanje mora opravdati odmah po povratku.

Ponašanje suprotno opisanom u prethodnom stavku ovog članka predstavlja razlog za stegovnu odgovornost.

Nakon isteka radnog vremena zaposlenici su dužni uredno spremiti radne materijale i isljučiti računala.

Poslove zaposlenika koji odsustvuje s rada obavlja zaposlenik preraspoređen na radno mjesto odsutnog zaposlenika, a odluku o tome donosi ravnatelj.

Učitelj je dužan svakog dana pogledati oglasnu ploču i druga sredstva komunikacije kako bi se upoznao s promjenama u rasporedu ili novim obavijestima ili zaduženjima.

***VI. ODRŽAVANJE REDA I ČISTOĆE***

Članak 13.

Škola mora održavati školski prostor na način da je time osigurano:

Sigurnost učenika koji ga koriste.

- Čistoća i uređenost vanjskih i unutarnjih prostora, s posebnim naglaskom na odlaganje otpada.

- Učenici zajedno s učiteljima brinu o uređenosti školskih površina, unutarnjih i vanjskih.

Prema posebnom rasporedu svi razredni odjeli su dežurni na održavanju čistoće i uređenju okoliša škole. Brigu o tome vode razredni učitelji odnosno razrednici.

Pri tome posebnu ulogu imaju učeničke eko skupine škole.

Članak 14.

Učenici i učitelji se brinu i za lijep izgled razrednih prostorija, kao i vanjskih prostora, što postižu ukrašavanjem zidova i panoa slikama, fotografijama, pisanim uracima, te raznim predmetima.

Učenici imaju svoje radno mjesto (klupu i stolicu).

Po okončanju nastavnog sata, učenici imaju dužnost urediti prostor kojega napuštaju na način da sve otpatke pohrane u za to predviđene koševe i ostave privučene stolice pod klupe.

Članak 15.

U dvoranu za tjelesnu i zdravstvenu kulturu ulaze-izlaze isključivo u pratnji predmetnog ili razrednog učitelja. Učitelj po završetku nastave zaključava dvoranu i odlaže ključ u zbornici. Ako nastavni sat imaju na sportskim terenima za ulazak i izlazak koriste sporedni ulaz kod dvorane za TZK-u. Za zaključavanje i otključavanje ovih vrata odgovoran je učitelj TZK-a

Svaki razredni odjel od I. – IV. razreda i predmetni učitelj od V. – VIII. razreda ima svoju «matičnu učionicu».

Članak 16.

Na početku nastavnog sata učenici dočekuju učitelje na svojim mjestima u razrednim odjelima i pozdravljaju ih ustajanjem.

Tijekom nastave učenici se moraju dolično i odgovorno ponašati i ne smiju ometati obrazovno-odgojni proces.

Članak 17.

Učenici su dužni prvi pozdraviti učitelje i druge radnike škole te druge osobe koje se zateknu u školi.

Tijekom razgovora ili nastave nije uljudno niti dopušteno žvakati gumu za žvakanje , upadati u riječ, psovati, dovikivati se, zadirkivati, prepirati se, pljuvati na pod u bilo kojem prostoru škole ili u prijevoznom sredstvu.

Pozdravlja se u skladu s lijepim ponašanjem i pozdravom „dobro jutro“ ili „dobar dan“.

***VII ODMORI***

Članak 18.

Zvonom se oglašava početak i završetak nastave i početak odmora. Učenici ne smiju napuštati svoja mjesta prije nego to učitelj odobri.

Članak 19.

Za vrijeme malih odmora (5 minuta) učenici predmetne nastave mijenjaju specijaliziranu učionicu po rasporedu sati, a učenici razredne nastave ostaju u istoj, uz kratku pauzu koju koriste kao pripremu za slijedeći sat, za odlazak na zahod.

Članak 20.

Za vrijeme kretanja hodnicima i stepenicama škole učenici se obvezno kreću desnom stranom, umjerenim hodom. Kada sretnu starije osobe, pozdravljaju, sklanjaju se i time osiguravaju nesmetan prolaz. Za vrijeme trajanja odmora učenicima je zabranjeno trčanje školskim prostorom.

Članak 21.

Nije dozvoljeno sjedenje na prozorima, dovikivanje i bacanje predmeta kroz prozor. Prozori se otvaraju i prostorije zrače prije nastave i za vrijeme velikog odmora.

Članak 22.

Za vrijeme velikog odmora učenici borave u školskom dvorištu i sportskim terenima. Za to vrijeme dežurni učitelji moraju imati pregled i kontrolu te eventualno posredovati između učenika.

U slučaju napuštanja školskoga prostora, Škola ne odgovara za sigurnost i ponašanje učenika.

Članak 23.

Prije početka nastave ili nakon završetka velikog odmora, zvonom se objavljuje pripremanje i početak nastave. Razmak između jednog i drugog objavljivanja je 5 minuta.

Članak 24.

Učenici ne smiju bez poziva ili valjanog razloga ulaziti u zbornicu i upravu škole. U tajništvu i računovodstvu škole učenici obavljaju potrebne poslove u uredovno vrijeme.

***VIII. ODNOS PREMA ŠKOLSKOJ IMOVINI I OSOBNIM STVARIMA***

Članak 25.

Imovinu škole čini nekretnina ( zgrada, igralište, trim-staza, dvorište) i pokretnine

O imovini škole dužni su skrbiti učenici, zaposlenici škole i ostale osobe koje borave u školi.

Za štetu koja nastane u školi na izletima ili ekskurzijama odgovaraju roditelji-staratelji učenika počinitelja, i dužni su istu nadoknaditi djelomično ili u cjelini.

Članak 26.

U slučaju utvrđivanja odgovornosti za štetu, zajednički s roditeljima odgovara i učenik.

Ako se utvrdi da je u štetnoj radnji više počinitelja, ali se ne može utvrditi koji je od počinitelja štetu uzrokovao ili se ne mogu utvrditi njihovi udjeli u počinjenoj šteti, a izvjesno je njihovo štetno djelovanje, odgovornost za štetu snose podjednako svi koji su sudjelovali u štetnoj radnji.

Ako je šteta učinjena u zajedničkim prostorijama, a nije moguće utvrditi počinitelja, štetu su dužni nadoknaditi u jednakim iznosima učenici razrednih odjela koji su u vrijeme nastanka štete boravili u prostoru nastanka štete.

O pravodobnoj naknadi štete skrbe razrednik i ravnatelj.

Sredstva prikupljena za nastalu štetu smiju se koristiti samo u svrhu otklanjanja nastale štete.

Članak 27.

Učenici su također dužni čuvati odjeću i pribor drugih učenika.

U slučaju otuđivanja ili oštećivanja stvari od drugih počinitelj je dužan štetu nadoknaditi.

Nadoknada štete prepušta se međusobnom sporazumu roditelja tih učenika.

Svjesno ili namjerno otuđivanje ili uništavanje školskih stvari ili stvari drugih učenika povlači sa sobom i primjerenu pedagošku mjeru.

Svi učenici i zaposlenici odgovaraju za uređenost prostora, zaduženu opremu, pomagala kao i ostali školski inventar.

Članak 28.

Vršnjačko nasilje

1. U slučajevima vršnjačkog nasilja odgojno- obrazovni radnik je dužan:

- odmah zaustaviti nasilno ponašanje

-prijaviti nasilno postupanje razredniku/stručnoj službi/ravnatelju

-razrednik/stručna služba /ravnatelj provest će razgovor s učenikom žrtvom nasilnog postupanja, počiniteljem nasilnog postupanja te drugim učenicima i odraslim s osobama koje imaju informacije o počinjenom nasilnom ponašanju

-obavijestiti roditelje o činjenicama i okolnostima te aktivnostima i mjerama koje školska ustanova poduzima

2. U slučajevima vršnjačkog nasilja s obzirom na intenzitet škola će koristiti:

- zaustavljanje i restituciju (nadoknadu štete) u slučajevima manjih kršenja pravila

- zaustavljanje, poučavanje o pravilima, ispunjavanje obrasca za restituciju, prijava roditeljima u slučajevima ponovljenog prekršaja, procjena pedagoške mjere

- u slučajevima ozbiljne zlouporabe moći škola će koristiti zaustavljanje, ispunjavanje obrasca za restituciju, sastanak s roditeljima, izricanje pedagoške mjere, uključivanje učenika i po potrebi roditelja u psihosocijalne tretmane izvan škole, prijavu nadležnim službama

3. U slučajevima vršnjačkog sukoba koristit će se postupci nenasilnog rješavanja sukoba.

Članak 29 a.

PROTOKOL O POSTUPANJU ŠKOLE U KRIZNIM SITUACIJAMA

Članak 29.b

Protokol se odnosi na preveniranje mogućih situacija povećanog rizika, kao i na postupanje u konkretnim situacijama sa ciljem zaštite djece, kao i svih djelatnika koji o njima skrbe u procesu odgoja i obrazovanja. Temelji se na odredbama *Zakona o osnovnom i srednjem obrazovanju, Zakona o zaštiti od nasilja u obitelji, Zakona o radu, Kaznenom zakonu*, na sadržaju i obavezama propisanim *Programom aktivnosti za sprječavanje nasilja među djecom i mladima* kojeg je donijela Vlada Republike Hrvatske 25. veljače 2004., ali i drugim podzakonskim aktima Škole. On utvrđuje obveze i odgovornosti, kao i načine postupanja tj. što treba činiti ravnatelj, stručni suradnik, učitelj, učenik, drugi djelatnik škole ili roditelj ( skrbnik djeteta ).

Članak 29. c

Protokol, kao dio Pravilnika o kućnom redu škole, treba biti izvješen na vidnom i svima dostupnom mjestu u školi.

O načinima i koracima postupanja svih sudionika u procesu odgoja i obrazovanja potrebno je upoznati učenike na satovima razrednika te roditelje na prvom roditeljskom sastanku svake školske godine ( po potrebi i češće ).

Članak 29. d

Protokol sadrži:

1. općeprihvaćenu definiciju nasilja;
2. postupanje škole u slučaju nasilja među djecom;
3. postupanje škole u slučaju običnog vršnjačkog sukoba;
4. postupanje škole u slučaju saznanja ili sumnje o nasilju u obitelji;
5. postupanje škole u slučaju nasilja prema učenicima od strane odrasle osobe u školi ( učitelja, roditelja, drugih zaposlenika škole, nepoznatih osoba );
6. postupanje škole u slučaju nasilnog ponašanja odrasle osobe nad odraslom osobom u školi;
7. postupanje škole u slučaju nasilja prema djelatnicima škole od strane učenika škole
8. obrazac za dojavu nasilja
9. evidenciju škole o sukobima i nasilju u školi
10. obrazac za opis događaja koji popunjava osoba koja je izazvala događaj.

Članak 29.e

***a). općeprihvaćena definicija nasilja***

Definicija nasilja i običnog sukoba vršnjaka preuzeta je iz *Protokola o nasilju među djecom* kojeg je donijela Vlada Republike Hrvatske u listopadu 2004.

**Nasiljem među djecom i mladima** smatra se svako namjerno fizičko ili psihičko nasilno ponašanje usmjereno prema djeci i mladima od strane njihovih vršnjaka ili drugih učenika učinjeno sa ciljem povrjeđivanja, a koje se, neovisno o mjestu izvršenja, može razlikovati po obliku, težini, intenzitetu i vremenskom trajanju i koje uključuje ponavljanje istog obrasca i održava neravnopravan odnos snaga (jači protiv slabijih ili grupa protiv pojedinaca.

**Nasiljem među djecom i mladima smatra se osobito:**

1. namjerno uzrokovani fizički napad u bilo kojem obliku, primjerice udaranje, guranje, gađanje, šamaranje, čupanje, zaključavanje, napad različitim predmetima, pljuvanje i slično bez obzira je li kod napadnutog djeteta nastupila tjelesna povreda,
2. psihičko i emocionalno nasilje prouzročeno opetovanim ili trajnim negativnim postupcima od strane jednog djeteta ili više djece. Negativni postupci su: ogovaranje, nazivanje pogrdnim imenima, ismijavanje, zastrašivanje, izrugivanje, namjerno zanemarivanje i isključivanje iz skupine kojoj pripada ili isključivanje i zabranjivanje sudjelovanja u različitim aktivnostima s ciljem nanošenja patnje ili boli, širenje glasina s ciljem izolacije djeteta od ostalih učenika, oduzimanje stvari ili novaca, uništavanje ili oštećivanje djetetovih stvari, ponižavanje, naređivanje ili zahtijevanje poslušnosti ili na drugi način dovođenje djeteta u podređeni položaj, kao i sva druga ponašanja počinjena od djeteta i mlade osobe (unutar kojih i spolno uznemiravanje i zlostavljanje) kojima se drugom djetetu namjerno nanosi fizička i duševna bol ili sramota.

**Nasilje podrazumijeva šest definirajućih čimbenika:**

1. namjera da se drugom nanese šteta ili ozljeda;
2. intenzitet i trajanje ( opetovanost nasilničkog ponašanja );
3. moć nasilnika ( nerazmjer s obzirom na dob, snagu, brojčana nadmoć );
4. ranjivost i nemoć žrtve;
5. manjak podrške;
6. posljedice.

**U svim slučajevima nasilja među djecom koji su definirani navedenim čimbenicima Škola je dužna postupati u skladu s *Protokolom o postupanju u slučaju nasilja među djecom i mladima* kojeg je donijela Vlada Republike Hrvatske u listopadu 2004**.

Članak 29.f

**Nužno je razlikovati** nasilje ( zlostavljanje ) među djecom i mladima od običnog sukoba vršnjaka.

**Obični sukob vršnjaka ima sljedeća obilježja:**

a. nema elemenata navedenih za nasilništvo: radi se o sukobu vršnjaka koji oni ne rješavaju na miran, nego na neki drugi način; ne postupaju jedan prema drugome s namjerom ozljeđivanja ili nanošenja štete; nema nerazmjer moći; nema težih posljedica za djecu u sukobu;

b. djeca ne inzistiraju da mora biti po njihovom pod svaku cijenu;

c. mogu dati razloge zašto su u sukobu;

d. ispričaju se ili prihvate rješenje u kojem nema pobjednika i poraženog;

e. slobodno pregovaraju da bi zadovoljili svoje potrebe;

f. mogu promijeniti temu i otići iz situacije u kojoj je došlo do sukoba.

Članak 29.g

***b) Postupanje škole u slučaju nasilja među djecom***

U svim slučajevima nasilja među djecom koji su definirani navedenim čimbenicima Škola je dužna postupati u skladu s *Protokolom o postupanju u slučaju nasilja među djecom i mladima* kojeg je donijela Vlada Republike Hrvatske u listopadu 2004.

**U slučaju nasilja među djecom u školi** svi djelatnici Škole dužni su:

1. odmah prekinuti nasilno ponašanje učenika i odvojiti učenike;
2. pružiti pomoć i podršku učeniku koji je doživio nasilje;
3. obavijestiti o događaju, razrednika, stručnog suradnika škole ili ravnatelja.

U slučaju prijave nasilja ili dojave o nasilju među djecom imenovane stručne osobe za koordiniranje aktivnosti vezanih uz problematiku nasilja - stručni suradnici Škole i ravnatelj dužni su:

1. odmah poduzeti sve mjere da se zaustavi i prekine aktualno nasilno postupanje prema djetetu, a u slučaju potrebe zatražiti pomoć drugih djelatnika Škole ili po potrebi pozvati djelatnike policije;
2. ukoliko je dijete povrijeđeno u mjeri koja zahtijeva liječničku intervenciju ili pregled ili se prema okolnostima slučaja može razumno pretpostaviti ili posumnjati da su takva intervencija ili pregled potrebni, odmah pozvati službu hitne liječničke pomoći ili na najbrži mogući način, koji ne šteti zdravlju djeteta, otpratiti ili osigurati pratnju djeteta te sačekati liječnikovu preporuku o daljnjem postupanju i dolazak djetetovih roditelja ili zakonskih zastupnika;
3. odmah po prijavljenom nasilju o tome obavijestiti roditelje djeteta ili zakonske zastupnike te ih upoznati sa svim činjenicama i okolnostima koje je do tada doznala i izvijestiti ih o aktivnostima koje će se poduzeti;
4. po prijavi, odnosno dojavi nasilja odmah obaviti razgovor s djetetom koje je žrtva nasilja, a u slučaju da je postojala liječnička intervencija, uz dogovor s liječnikom, čim to bude moguće. Ovi razgovori s djetetom obavljaju se uvijek u nazočnosti nekog od stručnih djelatnika škole , a na način da se postupa posebno brižljivo, poštujući djetetovo dostojanstvo i pružajući mu potporu;
5. roditeljima ili zakonskim zastupnicima djeteta koje je žrtva vršnjačkog nasilja dati obavijesti o mogućim oblicima savjetodavne i stručne pomoći djetetu u odgojno-obrazovnoj ustanovi i izvan nje, a sa ciljem potpore i osnaživanja djeteta te prorade traumatskog doživljaja;
6. obaviti razgovor s drugom djecom ili odraslim osobama koje imaju spoznaja o učinjenom nasilju te utvrditi sve okolnosti vezane uz oblik, intenzitet, težinu i vremensko trajanje nasilja;
7. ukoliko se radi o osobito teškom obliku, intenzitetu ili dužem vremenskom trajanju nasilja, koje može izazvati traumu i kod druge djece koja su svjedočila nasilju, savjetovati se s nadležnom stručnom osobom ili službom poradi pomoći djeci, svjedocima nasilja;
8. što žurnije obaviti razgovor s djetetom koje je počinilo nasilje, ukazati djetetu na neprihvatljivost i štetnost takvog ponašanja te ga savjetovati i poticati na promjenu takvog ponašanja, a tijekom razgovora posebno obratiti pozornost iznosi li dijete neke okolnosti koje bi ukazivale da je dijete žrtva zanemarivanja ili zlostavljanja u svojoj obitelji ili izvan nje, u kojem slučaju će se odmah izvijestiti Hrvatski zavod za socijalni rad, a po potrebi ili sumnji na počinjenje kažnjive radnje izvijestiti policiju ili nadležno državno odvjetništvo, a Škola će poduzeti sve mjere za pomirenje djece i za stvaranje tolerantnog, prijateljskog ponašanja u Školi;
9. pozvati roditelje ili zakonske zastupnike djeteta koje je počinilo nasilje, upoznati ih s događajem, kao i s neprihvatljivošću i štetnošću takvog ponašanja, savjetovati ih sa ciljem promjene takvog ponašanja djeteta te ih pozvati na uključivanje u savjetovanje ili stručnu pomoć unutar Škole ili izvan nje (centri za socijalnu skrb, poliklinike za zaštitu djece, obiteljska savjetovališta i slično) i izvijestiti ih o obvezi Škole da slučaj prijavi nadležnom Hrvatskom zavodu za socijalni rad, Uredima državne uprave u županijama (Službama za društvene djelatnost), policiji ili nadležnom državnom odvjetništvu;
10. o poduzetim aktivnostima, razgovorima, izjavama te svojim opažanjima sačiniti službene bilješke, kao i voditi odgovarajuće evidencije zaštićenih podataka koje će se dostaviti na zahtjev drugim nadležnim tijelima te o događaju izvijestiti Učiteljsko vijeće Škole.

Članak 29.h

***c) Postupanje škole u slučaju normalnog vršnjačkog sukoba***

U slučaju normalnog vršnjačkog sukoba svaki djelatnik Škole dužan je:

1. odmah prekinuti sukob među djecom; obavijestiti o sukobu razrednika, stručne suradnike ili ravnatelja Škole; razrednik, stručni suradnik ili ravnatelj će obaviti razgovore sa sukobljenim učenicima;
2. dogovoriti će s učenicima da se međusobno ispričaju, prihvate rješenje u kojem nitko neće pobijediti, da jedan drugom nadoknade eventualnu štetu;
3. dogovoriti s učenicima da popune odgovarajući obrazac o događaju, iznesu svoje viđenje događaja i prijedloge za rješenje;
4. u slučaju da učenik češće dolazi u takve sukobe s vršnjacima razrednik i stručni suradnik će pozvati roditelje u Školu sa ciljem prevladavanja takve situacije i pomoći učeniku;
5. prema potrebi učenik će biti uključen u dodatni rad (savjetodavni rad , pedagoška i/ili defektološka pomoć ) u Školi ili izvan Škole u dogovoru s roditeljima ( starateljima );
6. ako učenik učestalo krši pravila, ne poštuje dogovore, ne prihvaća restituciju, škola će primijeniti odgovarajuće pedagoške mjere u skladu sa Statutom Škole*;*
7. u slučaju da sve prethodno navedene mjere ne dovedu do poboljšanja ponašanja učenika i u slučaju ne suradnje roditelja škola će postupiti po točki 2. ovog *Protokola.*

Članak 29.i

***Postupanje škole u slučaju saznanja ili sumnje na nasilje u obitelji***

U slučaju da neki djelatnik škole dobije informaciju ili ima sumnju da je dijete unutar obitelji izloženo ili svjedoči nasilnom ponašanju nekog člana obitelji ili je zanemareno, taj djelatnik je dužan, u skladu s čl. 5 Zakona o zaštiti od nasilja u obitelji ( NN 70/17, 126/419, 84/21, 114/22 ), odmah o tome obavijestiti razrednika, ravnatelja i stručne suradnike škole. Ravnatelj i stručni suradnici su dužni:

1. obaviti razgovor s djetetom ako je dostupno i tijekom razgovora upoznati dijete s daljnjim postupanjem;
2. pozvati djetetove roditelje odmah na razgovor i upoznati ih sa značajnim saznanjima i informacijama koje djelatnici Škole posjeduju – ako je dijete zlostavljao jedan roditelj, upoznati s time drugog roditelja;
3. upozoriti roditelje na neprihvatljivost i štetnost takvog ponašanja i informirati ih o obvezi škole da slučaj prijavi nadležnom Hrvatskom zavodu za socijalni rad i Upravnom odjelu za odgoj i obrazovanje;
4. ako su roditelji spremni za suradnju, uključiti ih u savjetovanje unutar Škole ili im preporučiti odgovarajuće ustanove;
5. ako je dijete zlostavljano od oba roditelja ili postoji sumnja na takvo zlostavljanje, odmah obavijestiti o tome Hrvatski zavod za socijalni rad i postupati dalje u dogovoru sa Zavodom; ako roditelji odbijaju suradnju, o tome informirati Zavod, Upravni odjel za odgoj i obrazovanje;
6. ako je djetetu potrebna pomoć ili pregled liječnika, s djetetom liječniku idu roditelj ( ako je dostupan i ako ne postoji sumnja da je on zlostavljač ) ili predstavnik Škole odnosno Zavod;
7. tijekom razgovora s djetetom stručni suradnik mora voditi službenu zabilješku koju uz ravnatelja potpisuje i stručni suradnik koji je obavio razgovor i razrednik ili druga povjerljiva osoba;
8. surađivati s nadležnim Zavodom i djelovati usklađeno u cilju dobrobiti djeteta.

29.j

**Postupanje škole u slučaju seksualnog nasilja nad djetetom po Protokolu o postupanju u slučaju seksualnog nasilja**

1. ODMAH poduzeti sve mjere da se zaustavi aktualno seksualno nasilje

2. na smiren način saslušati dijete žrtvu nasilja

3. voditi računa da se dijete ispituje na smiren način, ne postavljati sugestivna pitanja, dozvoliti djetetu da samostalno opiše događaj

4. osoba koja obavlja razgovor s djetetom obvezna je upoznati dijete na njemu razumljiv način da se o saznanju mora obavijestiti nadležno tijelo

5. voditi računa da se dijete o događaju ne izjašnjava više puta

6. po primitku informacije stručna služba – učitelj – obavještava ravnatelja koji SUMNJU – prijavljuje policiji, državnom odvjetništvu te Zavodu.

7. poduzeti žurne mjere za sigurnost i zaštitu djeteta i obavijestiti Zavod ukoliko se nasilje dogodilo u obitelji

8. ukoliko je djetetu potrebna žurna liječnička intervencija pozvati hitnu medicinsku pomoć ili na najbrži mogući način, koji ne šteti zdravlju djeteta, otpratiti ili osigurati pratnju djeteta od strane stručne osobe liječniku i sačekati liječničku preporuku o daljnjem postupanju.

9. poduzeti mjere za zaštitu privatnosti djeteta žrtve

10. o svim poduzetim aktivnostima i mjerama radi zaštite djece te o svojim zapažanjima radnici su dužni voditi službene bilješke

11. o postupanju povodom prijave sumnje na seksualno nasilje nad djetetom USTANOVA JE DUŽNA u roku od 7 DANA obavijestiti: A) MINISTARSTVO ZNANOSTI I OBRAZOVANJA

Prijava nasilnog ponašanja putem web obrasca koji je dostupan na mrežnim stranicama Ministarstva znanosti i obrazovanja

B) pravobraniteljicu za djecu

C) nadležnog liječnika školske medicine.

Školske dužne ustanove su upoznati svoje radnike s odredbama Protokola te im dati smjernice o postupanju u slučajevima predviđenim istim.

Članak 29.k

***e) Postupanje Škole u slučaju nasilja prema učenicima od strane odrasle osobe u Školi ( učitelja, roditelja, drugih zaposlenika Škole, nepoznatih osoba )***

**U slučaju kada postoji sumnja ili je učenik doživio zlostavljanje od strane odrasle osobe u Školi** ( djelatnika Škole, svog roditelja ili roditelja drugog učenika odnosno nepoznate osobe) djelatnik Škole je obvezan:

1. odmah pokušati prekinuti nasilno postupanje prema djetetu;
2. ako u tome ne uspije, odmah pozvati ravnatelja, stručnog suradnika Škole ili drugog djelatnika Škole kako bi pokušali prekinuti nasilno postupanje prema djetetu i obavijestiti policiju;
3. ako uspije prekinuti nasilno ponašanje prema djetetu, o tome obavijestiti ravnatelja ili stručnog suradnika Škole;
4. upozoriti osobu koja se ponaša nasilno na neprihvatljivost i štetnost takvog ponašanja i informirati je o obvezi Škole da slučaj prijavi nadležnom Zavodu , policiji, Uredu za obrazovanje, kulturu i šport te Odjelu za sigurnost Ministarstva znanosti i obrazovanja;
5. o događaju obavijestiti Zavod, policiju, Upravni odjela za odgoj i obrazovanje te Odjel za sigurnost Ministarstva znanosti i obrazovanja.
6. stručni suradnik dužan je obaviti razgovor s djetetom odmah po saznanju o događaju sa ciljem normaliziranja osjećaja djeteta i sprečavanja

dugoročnih posljedica traume te tijekom razgovora s djetetom voditi

službenu zabilješku koju uz ravnatelja potpisuje i stručni suradnik koji je

obavio razgovor i razrednik ili druga povjerljiva osoba;

1. kada stručni suradnik obavi razgovor s djetetom ravnatelj, stručni suradnik,

razrednik ili član Učiteljskog vijeća Škole trebaju o događaju odmah obavijestiti roditelje djeteta ( ili drugog roditelja ako se jedan od roditelja nasilno ponašao u školi prema vlastitom djetetu ) i pozvati ih da dijete odvedu kući te ih informirati o eventualnoj potrebi uključivanja djeteta i roditelja u savjetovanje i stručnu pomoć u Školi ili van Škole;

8. u slučaju da je dijete ozlijeđeno ili postoji sumnja da bi moglo biti ozlijeđeno, treba ga odvesti na liječnički pregled, pri čemu s njim u pratnji ide roditelj ( ako je dostupan) ili predstavnik Škole ili Zavod.

Članak 29. l

**f) *Postupanje Škole u slučaju nasilnog ponašanja odrasle osobe nad odraslom osobom u školi***

U slučaju nasilnog ponašanja odrasle osobe ( roditelja učenika, nepoznate osobe, djelatnika škole ) prema drugoj odrasloj osobi u Školi ( roditelju učenika ili djelatniku škole) te u slučaju da postoje informacije da odrasla osoba u prostor Škole unosi oružje ili druge predmete koji mogu ugroziti sigurnost osoba i imovine u Školi, djelatnik Škole koji ima tu informaciju ili je nazočan mora:

1. odmah pokušati prekinuti nasilno ponašanje;
2. upozoriti osobu koja se nasilno ponaša na neprihvatljivost i štetnost takvog ponašanja tj. unošenja opasnih predmeta u prostor Škole i zatražiti od nje da napusti prostor Škole;
3. ako u tome ne uspije, odmah pozvati ravnatelja škole, stručnog suradnika ili drugog djelatnika škole kako bi pokušali prekinuti nasilno ponašanje i obavijestiti policiju;
4. ako uspije prekinuti nasilno ponašanje, odmah o tome obavijestiti ravnatelja ili stručnog suradnika;
5. o događaju obavijestiti policiju, Zavod i Upravni odjel za odgoj i obrazovanje, kulturu i šport te Odjel za sigurnost Ministarstva znanosti i obrazovanja.

Članak 29. m

**g) *Postupanje škole u slučaju nasilja prema djelatnicima škole od strane učenika***

U slučaju da je djelatnik Škole doživio nasilje ili prijetnju nasiljem od strane učenika Škole on treba o tome izvijestiti ravnatelja ili stručne suradnike škole. Oni će:

1. razgovarati s učenikom u prisustvu razrednika i voditi službenu zabilješku o razgovoru;
2. odmah obavijestiti roditelje učenika te ih upozoriti na neprihvatljivost takvog ponašanja;
3. prema učeniku poduzeti odgovarajuće pedagoške mjere koje će donijeti Učiteljsko vijeće u skladu s *Pravilnikom o pedagoškim mjerama;*
4. uključiti učenika u stručni tretman u Školi ili u dogovoru s roditeljima u ustanovi van Škole;
5. o svemu izvijestiti Zavodi Ured za obrazovanje, kulturu i šport, a po potrebi i policiju;
6. ako je riječ o prijetnjama nasiljem ili o nasilju u Školi, zbog čega je Škola uključila i policiju, o takvim situacijama je potrebno prvo usmeno, a zatim i pismenom bilješkom ( na propisanom obrascu ) izvijestiti Ured za obrazovanje i kulturu te Odjel za sigurnost Ministarstva znanosti i obrazovanja.

U slučaju da bilo kojem nasilnom ponašanju u prostoru Škole svjedoče drugi učenici, a nasilno ponašanje je neuobičajeno rijetko i intenzivno te može rezultirati traumatiziranjem svjedoka, ravnatelj ili stručni suradnik su dužni osigurati stručnu pomoć tim učenicima. Dužni su savjetovati se s nadležnom i stručnom osobom koja ima iskustva u radu s traumatiziranim osobama o potrebi i načinu pružanja stručne pomoći svjedocima nasilja.

Članak 32.n

***i) Obrazac za dojavu***

Sastavni dio ovog Protokola je Obrazac za dojavu koji je školama dostavio Gradski ured za obrazovanje i šport 15. ožujka 2004. Kada je riječ o prijetnjama nasiljem ili o nasilju u školi zbog čega je škola uključila i policiju, o takvim situacijama je potrebno prvo usmeno, a zatim i pismenom bilješkom izvijestiti kontakt osobu u Uredu za obrazovanje i šport. Usmenu obavijest Uredu može dati svaki djelatnik Škole, a pismenu obavijest kao i eventualnu izjavu za medije isključivo ravnatelj Škole

**Obrazac za dojavu**

|  |  |  |
| --- | --- | --- |
| ŠKOLA: | RAVNATELJ: | TEL. |
| ADRESA: | DATUM: | FAX. |
| Osoba koja je doživjela nasilje | | |
| Osoba koja je počinila nasilje | | |
| Datum i vrijeme događaja | | |
| Mjesto događaja | | |
| Posljedice događaja | | |
| Poduzete mjere | | |
| Tko šalje informaciju | | |

Članak 29. o

**j) *Evidencija škole o sukobima i nasilju u školi***

Škola vodi posebnu *Evidenciju o sukobima i nasilju u školi*. Taj obrazac popunjava član Učiteljskog vijeća koji je nazočio ili bio obaviješten o događaju neposredno nakon istog. Zapis o događaju iz *Evidencije* je sastavni dio izvješća škole o događaju. Evidencija se nalazi u zbornici Škole.

EVIDENCIJA ŠKOLE O SUKOBIMA I NASILJU U ŠKOLI

|  |  |  |  |  |  |
| --- | --- | --- | --- | --- | --- |
| DATUM | SUDIONICI DOGAĐAJA | MJESTO I VRIJEME DOGAĐAJA | OPIS  DOGAĐAJA | PODUZETE MJERE | OSOBA KOJA PRIJAVLJUJE DOGAĐAJ |

Članak 29. p.

.

**l) *Obrazac koji popunjava osoba koja je izazvala događaj***

Svaka osoba ( učenik, učitelj ili drugi djelatnik Škole ) koja je izazvala sukob ili nasilje popunjava neposredno nakon događaja navedeni obrazac te ga predaje ravnatelju ili stručnom suradniku Škole. Taj obrazac je sastavni dio izvješća Škole o događaju.

OSNOVNA ŠKOLA GORNJA VEŽICA

Gornja Vežica br. 31.

RIJEKA

**OBRAZAC ZA RESTITUCIJU**

**Ispunjava učenik**

**Ime i prezime učenika:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Razred:\_\_\_\_\_\_\_\_\_\_\_\_\_\_\_\_\_\_\_\_\_\_\_Razrednik:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Što se dogodilo?Opiši događaj – što, tko, gdje i kada?**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Što si time želio postići?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Jesi li time prekršio neko od naših razrednih pravila?Koje?Što je nama u razredu važno?**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Kada bi mogao vratiti vrijeme unatrag što bi učinio drugačije?\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**
2. **Što ćeš sada učiniti da ispraviš pogrešku?**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Datum:\_\_\_\_\_\_\_\_\_\_\_\_\_\_\_ Potpis učenika:\_\_\_\_\_\_\_\_\_\_\_\_\_\_\_\_\_\_\_\_\_**

Članak 30.

**NAČIN POSTUPANJA ODGOJNO-OBRAZOVNIH RADNIKA ŠKOLSKIH USTANOVA U PODUZIMANJU MJERA ZAŠTITE PRAVA UČENIKA TE PRIJAVE SVAKOG KRŠENJA TIH PRAVA NADLEŽNIM TIJELIMA**

Članak 30.a

U slučajevima sumnje da je došlo do tjelesnog i emocionalnog nasilja, spolne zlouporabe, zanemarivanja, nesavjesnog postupanja, zlostavljanja ili izrabljivanja učenika (u daljnjem tekstu: nasilno postupanje) odgojno-obrazovni radnici, a po potrebi i suradnici u odgojno-obrazovnom i nastavnom radu te ravnatelj u suradnji s nadležnim institucijama i tijelima obvezni su pokrenuti postupak radi zaštite prava učenika.

Članak 30.b

U slučaju nasilja među učenicima, zaštitu prava učenika osigurat će odgojno-obrazovni radnici i ravnatelj postupajući u skladu s Protokolom o postupanju u slučaju nasilja među djecom i mladima odnosno skupom postupaka i mjera koje su predvidjela nadležna tijela te propisima na snazi.

***Postupanje u poduzimanju mjera zaštite u slučaju povrede prava učenika***

Članak 30.c

U slučajevima povrede prava učenika iz članka 31.a ovih Izmjena i dopuna školska ustanova obvezna je izvijestiti sljedeća tijela: Ured državne uprave u PGŽ, Zavod za javno zdravstvo u djelatnosti školske medicine, Centar za socijalnu skrb, tim školske medicine, policijsku postaju i Ministarstvo znanosti, obrazovanja i sporta.

Članak 30.d

U slučajevima nasilnog postupanja potrebno je postupiti na sljedeći način:

a) ravnatelj, razrednik ili stručni suradnik odmah nakon prijavljenoga nasilnog postupanja obvezan je obavijestiti roditelje te ih izvijestiti o svim činjenicama i okolnostima koje je do tada doznao, kao i o aktivnostima i mjerama koje školska ustanova poduzima,

b) zaduženi odgojno-obrazovni radnik pratit će učenika u slučaju da se on mora prevesti u liječničku ustanovu prije dolaska roditelja,

c) ravnatelj, razrednik ili stručni suradnik odmah nakon prijave odnosno dojave nasilnog postupanja obavit će razgovor s učenikom žrtvom nasilnog postupanja, a u slučaju da je postojala liječnička intervencija, uz dogovor s liječnikom, čim to bude moguće,

d) ravnatelj, razrednik ili stručni suradnik odmah nakon prijave odnosno dojave nasilnog postupanja obavit će razgovor s učenikom počiniteljem nasilnog postupka, a u slučaju da je postojala liječnička intervencija, uz dogovor s liječnikom, čim to bude moguće,

e) ravnatelj, razrednik ili stručni suradnik obavit će razgovor s drugim učenicima ili odraslim osobama koje imaju informacije o učinjenome nasilnom ponašanju te utvrditi sve okolnosti vezane uz oblik, intenzitet, težinu i vremensko trajanje nasilja,

f) u razgovoru s učenicima odgojno-obrazovni radnici školske ustanove obvezni su pažljivo postupati, poštujući učenikovo dostojanstvo, privatnost i pružajući potporu svim sudionicima,

g) ako je riječ o osobito teškom obliku ili intenzitetu nasilnog postupanja koje je izazvalo ili može izazvati traumu u učenika koji su žrtve nasilnog događaja ili u drugih učenika koji su svjedočili tom događaju, potrebno je izvijestiti ministarstvo nadležno za poslove obrazovanja koje će u slučaju potrebe osigurati pružanje odgovarajuće psihološke/stručne ili socijalno-pedagoške/psihološke pomoći, a po potrebi i druga nadležna ministarstva,

h) ako je riječ o učeniku s teškoćama, odgojno-obrazovni radnici obvezni su poštovati sve posebnosti vezane uz te teškoće.

Članak 30.e

(1)U slučajevima nasilnog postupanja iz članka 31.a ovoih Izmjena i dopuna tijekom razgovora predstavnika policije s učenicima žrtvama ili počiniteljima nasilnog postupanja obvezno treba biti prisutan roditelj učenika, udomitelj, osoba kojoj je dijete povjereno na čuvanje ili odgoj ili stručna osoba centra za socijalnu skrb.

(2) Iznimno, kada osoba iz stavka 1. ovoga članka ne može ili ne želi nazočiti razgovoru s predstavnikom policije, uz njezino odobrenje razgovor u školskim prostorima može se obaviti u nazočnosti ravnatelja ili odgojno-obrazovnog radnika kojeg odredi ravnatelj.

(3) Osoba iz stavka 1. ovoga članka ne smije nazočiti razgovoru s učenikom ako postoji sumnja da je počinila djelo na njegovu štetu.

(4) Do dolaska osobe iz stavka 1. ovoga članka u čijoj je prisutnosti potrebno obaviti razgovor, s učenikom će biti odgojno-obrazovni radnik kojeg odredi ravnatelj.

Članak 30.f

(1) U slučajevima iz članka 31.a ovih Izmjena i dopuna ravnatelj, razrednik ili stručni suradnik obvezan je:

a) odmah izvijestiti roditelje učenika koji je žrtva nasilja i roditelje učenika koji je počinio nasilje o mogućim oblicima stručne pomoći učeniku u školi i/ili izvan nje;

b) osigurati stručnu pomoć učeniku koji je žrtva nasilja i učeniku koji je počinio nasilje.

(2) Razrednik, stručni suradnik ili drugi odgojno-obrazovni radnik kojeg zaduži ravnatelj obvezni su:

– upozoriti učenika koji je počinio nasilje na neprihvatljivost i štetnost takvog ponašanja te ga savjetovati i poticati na promjenu takvoga ponašanja;

– obratiti posebnu pozornost upućuje li izjava učenika koji je počinitelj nasilja na sumnju da je on žrtva zanemarivanja, odgojne zapuštenosti ili zlostavljanja u svojoj obitelji ili izvan nje i o tome obavijestiti ravnatelja koji će izvijestiti nadležni centar za socijalnu skrb, a u sumnji na počinjenje kažnjive radnje izvijestiti policiju;

– obratiti posebnu pozornost upućuje li izjava učenika koji je počinitelj nasilja na učestale ili viševrsne propuste u njegovu odgoju odnosno na sumnju da je on žrtva zanemarivanja, odgojne zapuštenosti ili zlostavljanja u svojoj obitelji ili izvan nje i o tome obavijestiti ravnatelja koji će odmah izvijestiti nadležni centar za socijalnu skrb i zatražiti da isto tijelo u skladu sa svojim ovlastima dodatno procijeni stanje te prema svojoj procjeni pokrene predviđene postupke obiteljsko-pravne zaštite toga maloljetnog djeteta, a u sumnji na počinjenje kažnjive radnje izvijestiti policiju;

– izvijestiti roditelje učenika koji je počinio nasilje o događaju te naglasiti neprihvatljivost i štetnost takvog ponašanja, savjetovati ih s ciljem promjene ponašanja djeteta te ih pozvati na uključivanje u savjetovanje ili stručnu pomoć u školi ili izvan nje (nadležni tim školske medicine, centar za socijalnu skrb, obiteljski centar i slična obiteljska savjetovališta, kao i ustanove koje se bave zaštitom djece), izvijestiti ih o dužnostima postupanja školske ustanove koje proizlaze iz propisa vezanih uz obiteljsko-pravnu zaštitu maloljetne djece.

Članak 30.g

1) U slučaju vršnjačkog nasilja odgojno-obrazovni radnici obvezni su organizirati razgovore, radionice ili savjetovanja za učenike s ciljem pomirenja učenika, stvaranja prijateljskog okruženja, razvoja tolerancije, poštovanja različitosti te primjene nenasilne komunikacije.

(2) U slučaju povrede prava na zaštitu od diskriminacije odgojno-obrazovni radnici i ravnatelj obvezni su postupati u skladu sa Zakonom o suzbijanju diskriminacije.

Članak 30.h

O svim poduzetim aktivnostima i mjerama te svojim opažanjima odgojno-obrazovni radnici obvezni su voditi službene bilješke koje će u pisanom obliku predati ravnatelju, a na zahtjev dostaviti drugim nadležnim tijelima.

Članak 30.i

U slučaju ponovljenoga nasilnog postupanja učenika školska ustanova obvezna je bez odgode, a u suradnji s liječnikom školske medicine i nadležnim centrom za socijalnu skrb, uputiti učenika koji je počinio nasilje na postupak procjene rizičnosti ponašanja, mentalnog i fizičkog zdravlja te obiteljskih prilika

Članak 31.

**Zabrana korištenja aparata**

U školi je zabranjeno korištenje mobitela i „pametnih satova“. Ako ih učenici donesu, moraju ih isključiti i držati u vlastitoj torbi. Mobiteli se ne mogu koristiti na odmorima. Za mobitele u potpunosti učenici odgovaraju sami te škola smatra da je učenik donio mobitel uz dozvolu roditelja.

U slučaju da protivno ovim pravilima učenik nedozvoljeno koristi mobitel ili sat učitelji imaju pravo istog mu oduzeti i predati ga ravnatelju ili stručnoj službi.

Strogo je zabranjeno korištenje drugih aparata s namjerom fotografiranja ili snimanja video i audio zapisa u školi.

Škola ne odgovara za oštećene, izgubljene ili otuđene mobitele.

Iznimno, za potrebe nastavnog procesa uz dopuštenje nastavnika učenici mogu koristiti mobitel na određenom satu.

Članak 32.

*Glazbeni uređaji*

Za vrijeme nastave učenicima je zabranjena uporaba glazbenih uređaja.

Članak 33.

*Drugi vidovi ometanja rada i sigurnosti*

Učitelji imaju pravo i obvezu oduzeti učenicima i ostale predmete koji ne pripadaju u školu, posebno ako se njima ometa nastava ili se ugrožava sigurnost drugih kao i vlastita sigurnost.

Učitelji po vlastitoj prosudbi nakon okončanja nastave mogu vratiti oduzete stvari učenicima ili o tome izvijestiti roditelje i ravnatelja škole.

Pušenje, uživanje ili nuđenje alkoholnih pića i opojnih droga kao i drugih psihoaktivnih sredstava je zabranjeno unutar školskog prostora kao i na pripadajućem zemljištu škole.

U školu je također zabranjeno unositi i konzumirati energetska pića koja su neprimjerena i škodljiva za razvoj i zdravlje djece.

Učenici nemaju odgojno-obrazovnog razloga unositi u školu dragocjenosti (vrijedan nakit, satove i slično) kao i druge predmete većih novčanih vrijednosti jer škola za izgubljene, otuđene ili oštećene stvari ne preuzima odgovornost.

***IX. ODIJEVANJE UČENIKA I NJIHOVA OSOBNA HIGIJENA***

Članak 34.

Učenici dolaze u školu uredno i pristojno obučeni u skladu sa svojim uzrastom.

Učenik mora voditi računa:

- da ne dolazi odjeven/a u kratke hlače (bermude se ne smatraju kratkim hlačama)

- da ne dolazi odjeven/a u hlače sa izrazito spuštenim strukom ( koje ne pokrivaju intimno rublje u potpunosti)

- da ne dolazi odjeven/a u poderane hlače i majice kao dio garderobe s dizajniranim otvorima

- da ne dolazi odjeven/a u majicu ili košulju s tankim naramenicama ili dubljeg vratnog izreza, te neprimjerenih natpisa,

- da ne dolazi odjeven/a u majicu/košulju s većim izrezima oko ruke,

- da ne dolazi odjeven/a u majicu/košulju dužine iznad struka,

- da ne dolazi odjevena u izrazito kratku suknju (10 cm iznad koljena),

- da ne dolazi odjevena u majicu/košulju prozirne/rupičaste  strukture

- ukoliko je obuven/a u tenisice, iste ne smiju biti razvezanih vezica.

- iz zdravstvenih razloga zabranjuje se šminkanje, bojanje kose, lakiranje noktiju kao ni dugi nokti.

U slučaju dolaska učenika neprimjereno odjevenog ili obuvenog u školu, predmetni učitelj upućuje učenika razredniku /pedagogu / ravnatelju koji će u svezi navedenog kontaktirati roditelje.

Članak 35.

Učenici su dužni u školu dolaziti uredno počešljani i ošišani, te održavati osobnu higijenu.

Pokrivala za glavu potrebno je skinuti prilikom ulaska u školu.

Članak 36.

Iz zdravstvenih, kulturnih i pedagoških razloga učenicima nije dozvoljeno pušenje, uživanje alkohola i drugih sredstava ovisnosti bilo u školi ili izvan nje. Nepoštivanje odredbe povlači izricanje pedagoške mjere.

***X. DUŽNOSTI I PRAVA RODITELJA I DRUGIH GRAĐANA U ŠKOLI***

Članak 37.

Dužnosti roditelja odnosno staratelja učenika je da se barem jednom u polugodištu informiraju o učenju i vladanju učenika te da prisustvuju na roditeljskim sastancima.

Roditeljski sastanci se održavaju 3 puta tijekom nastavne godine. Individualne informacije za roditelje učenika svih razrednih odjela održavaju se prema rasporedu predmetne nastave.

Dan za individualne informacije utvrđuje razrednik u dogovoru s roditeljima.

Na poziv razrednika, stručnog suradnika ili ravnatelja škole roditelji odnosno staratelji dolaze na razgovor u školu prema datumu i satu naznačenom u pozivu.

Članak 38.

Za vrijeme vlastite nastave razrednik ne smije primati roditelje niti obavljati razgovore bilo koje vrste.

Članak 39.

Roditelj pismeno opravdava razredniku izostanak sa nastave u slučaju bolesti učenika do 3 (tri) dana.

Za izostajanje sa nastave radi bolesti duže od tri dana učenik donosi liječničku ispričnicu.

Za opravdani izostanak učenika duži od 7 dana iz osobnih razloga roditelj je dužan pravovremeno dostaviti pisani zahtjev Učiteljskom vijeću.

Odobrenje za opravdani izostanak daju:

- predmetni učitelj – za određeni sat

- razrednik – do tri radna dana

**-** ravnatelj – do sedam radnih dana

- Učiteljsko vijeće – više od sedam radnih dana.

Svaki roditelj mora biti upoznat od strane razrednika sa rasporedom sati.

Roditelji se ne smiju zadržavati u Školi za vrijeme nastave.

O tome se odmah izvješćuje ravnatelja ili stručnog suradnika (pedagoga, psihologa) koji će obavijestiti i razrednika.

Od roditelja (skrbnika) učenika škole očekuje se uljudna i dobronamjerna suradnja i komunikacija sa svim zaposlenicima škole.

Zaposlenici škole dužni su se uljudno ophoditi s roditeljima (skrbnicima), i drugim osobama koje borave u školi

Svaku povredu vlastitih prava roditelj je dužan prijaviti tijelu neposredno nadređenom počinitelju.

* sukob s učenikom prijavljuje dežurnom nastavniku, razredniku ili pedagogu
* sukob s tehničkim osobljem tajniku škole
* sukob s nastavnikom ravnatelju
* sukob s ravnateljem školskom odboru
* sukob s odraslima u školi koji nisu zaposlenici prijavljuje policiji.

***XI. ZAVRŠNE ODREDBE***

Članak 40.

Prema učenicima koji učine povredu iz Kućnog reda pokrenut će se postupak izricanja pedagoške mjere u skladu s odredbama Statuta.

Početkom svake školske godine razredni učitelji i razrednici su dužni na roditeljskim sastancima upoznati roditelje s odredbama Kućnog reda.

Članak 41.

Kućni red može se mijenjati i dopunjavati samo na način i u postupku po kojem je donesen.

Članak 42.

Kućni red stupa na snagu osmog dana po objavi na oglasnoj ploči Škole.

Danom stupanja na snagu ovog Kućnog reda prestaje važiti prethodni Pravilnik o kućnom redu donesen 2015. godine.

KLASA:003-05/23-05/1

URBROJ:2170-01-58-23-01

Rijeka, 13. studenog 2023. godine.

Predsjednik Školskog odbora

Diego Tich